GALERIE FOTO New Dinamo vrea eventul! Echipa de fotbal a lui CS Dinamo a câștigat Cupa și acum luptă pentru finala campionatului
Juniorii de la Under 19 din Șoseaua Ștefan cel Mare au un sezon de excepție.
”O nouă performanță pentru echipa noastră U19: calificare în semifinala Campionatului Național”, anunță CS Dinamo pe pagina oficială de Facebook a clubului din Șoseaua Ștefan cel Mare.
”După câștigarea Cupei României Național, echipa de U19 a Academiei de Fotbal CS Dinamo s-a calificat în semifinalele Campionatului Național, după ce a câștigat în deplasare, scor 2-1, sfertul de finală disputat cu Progresul Spartac.
În semifinală (manșă unică), echipa antrenată de Mihai Dobre va întâlni FC Bacău, duminică 19 mai, pe terenul Dinamo (ora 12:00)”, a precizat CS Dinamo.
CS Dinamo - Sporting Cluj 7-0 în finala Cupei României Național Under 19
Duminică dimineața, la Centrul Național de Fotbal Buftea, s-a disputat finala Cupei Național U19, iar CS Dinamo București, antrenată de Mihai Bogdan Dobre, s-a distrat cu CS Sporting Cluj-Napoca, scor 7-0, după ce a atacat non-stop la poarta ardelenilor!
La meci au fost prezente și fostele glorii dinamoviste Ionel Dănciulescu, Marius Niculae, Ionel Augustin sau Florin Bratu.
Autor al unei ”duble”, Andrei Vasilescu a fost MVP-ul finalei, dar remarcabilă a fost și evoluția căpitanului dinamovist, fundașul central Yanis Cune, care și el a înscris două goluri!
În finala 7-0 cu Sporting Cluj au marcat Andrei Vasilescu (21, 37), Yanis Cune (32, 49), Bogdan Alexandru (57), Vlad Borunceanu (76) și Patrick Marcu (86).
CS DINAMO BUCUREȘTI: 12. Bogdan Ion (1. David Constantin, 79) – 18. Raul Ilie, 5. Răzvan Dana (3. Teodor Vencu, 79), 2. Yanis Cune (căpitan), 4. Angelo Ilinca – 20. Răzvan Chiriță, 17. Mario Neculai, 8. Bogdan Alexandru (98. Vlad Borunceanu, 69), 22. Mario Trofin (7. Patrick Marcu, 61) – 9. Andrei Vasilescu (28. Mario Bărbulescu, 79), 10. Roberto Vasile
Antrenor: Mihai Bogdan Dobre
Rezerve: 6. Denis Chepcel, 21. Gabriel Gheorghe. 24. Alex Lambă, 27. Cătălin Șotar.
”Cine vine-n Groapă / Fără 5 nu scapă”! CS Dinamo-seniori luptă pentru promovarea în Liga 2
Și echipa de fotbal seniori a lui CS Dinamo se descurcă de minune: trupa antrenată acum tot de Mihai Bogdan Dobre a câștigat deja play-off-ul de promovare în Liga 2 și va juca în semifinalele barajului cu Dunărea Călărași.
CS Dinamo, echipa de fotbal a clubului sportiv din Ștefan cel Mare, este deja câștigătoare a play-off-ului de promovare în Liga 2 după ce a încheiat pe primul loc și sezonul regular din Seria 4 din Liga 3.
Săptămâna trecută s-a distrat și cu Dunărea Giurgiu pe Stadionul Dinamo, scor 5-2, apoi a pierdut cu SC Popești Leordeni, 0-1, în penultima etapă din play-off.
Golgheterul echipei este Cristian ”Kiki” Delciu, fotbalist care în sezonul trecut a jucat la Dinamo, promovată din Liga 2 în Superligă.
Om de bază la CS Dinamo este și Alexandru Iordănescu, fratele mai mic al selecționerului Edward Iordănescu, iar printre jucători se numără Ștefan Fara sau Alin Demici, și ei în lotul lui Dinamo în sezonul promovării în Superligă.
Info, foto: FRF, CS Dinamo
Urmăriți SPORT.RO și pe Google News